ರೈತರಲ್ಲ ಖಲಿಸ್ತಾನಿಗಳು, ಮೋದಿ ಸಾಯ್ಲಿ ಅಂದಿದ್ದು ನೋವಾಗಿದೆ! masthmagaa.com: ನೂತನ ಕೃಷಿ ಕಾನೂನುಗಳಿಗೆ ಸಂಬಂಧಿಸಿದಂತೆ ದೆಹಲಿಯ ವಿಜ್ಞಾನ ಭವನದಲ್ಲಿ ಇವತ್ತು ಕೇಂದ್ರ ಸರ್ಕಾರ ಮತ್ತು ರೈತ ಮುಖಂಡರ ಜೊತೆ ಮತ್ತೊಂದು ಸುತ್ತಿನ ಸಭೆ ನಡೆದಿದೆ. ಸರ್ಕಾರದ ಪರವಾಗಿ ಕೇಂದ್ರ ಕೃಷಿ ಸಚಿವ ನರೇಂದ್ರ ಸಿಂಗ್ ತೋಮರ್, ಪಿಯೂಷ್ ಗೋಯೆಲ್ ಮತ್ತಿತರರು ಭಾಗವಹಿಸಿದ್ರೆ, ರೈತರ ಪರವಾಗಿ ರೈತ ಸಂಘಟನೆಗಳ 40 ಮುಖಂಡರು ಭಾಗವಹಿಸಿದ್ದರು. ರೈತರ ಬೇಡಿಕೆಗಳಿಗೆ ಸಂಬಂಧಿಸಿದಂತೆ ಸಮಿತಿ ರಚಿಸಲು ಸರ್ಕಾರ ರೆಡಿ ಇದೆ ಅಂತ ರೈತ ಮುಖಂಡರಿಗೆ ಕೇಂದ್ರ ಸರ್ಕಾರ ಸಭೆಯಲ್ಲಿ ಹೇಳಿದೆ. ಸಭೆಗೆ ಬಂದ ರೈತ ಮುಖಂಡರಿಗೆ ಈ ಹಿಂದೆ ಕೇಂದ್ರ ಸರ್ಕಾರ ಊಟ ಕೊಟ್ಟಾಗ ಅವರು ಅದನ್ನ ಬೇಡ ಅಂತ ಹೇಳಿ ತಾವೇ ತಂದಿದ್ದ ಊಟವನ್ನ ಸವಿದಿದ್ರು. ಇವತ್ತು ಏನಾಯ್ತು ಅಂದ್ರೆ ರೈತ ಮುಖಂಡರಿಗೆ ತರಿಸಿದ್ದ ಆಹಾರವನ್ನೇ ಕೇಂದ್ರ ಸಚಿವರಾದ ಪಿಯೂಷ್ ಗೋಯೆಲ್ ಮತ್ತು ನರೇಂದ್ರ ಸಿಂಗ್ ತೋಮರ್ ಕೂಡ ಸವಿದು ಗಮನ ಸೆಳೆದ್ರು. ಇನ್ನು ಕೃಷಿ ಕಾನೂನುಗಳನ್ನ ವಿರೋಧಿಸಿ ಪ್ರತಿಭಟನೆ ನಡೆಸುತ್ತಿರೋರನ್ನ ಖಲಿಸ್ತಾನಿಗಳು, ಉಗ್ರರು ಅಂತೆಲ್ಲಾ ಕೆಲವರು ಕರೆದಿದ್ದರಲಾ ಈ ಬಗ್ಗೆ ಇವತ್ತು ಮಾತನಾಡಿದ ರಕ್ಷಣಾ ಸಚಿವ ರಾಜನಾಥ್ ಸಿಂಗ್, ಇದರಿಂದ ತನಗೂ ನೋವಾಗಿದೆ, ಪ್ರಧಾನಿ ಮೋದಿಗೂ ನೋವಾಗಿದೆ ಅಂತ ಹೇಳಿದ್ದಾರೆ. ಜೊತೆಗೆ ಪ್ರತಿಭಟನೆ ವೇಳೆ ಮೋದಿ ಸಾಯ್ಲಿ ಅಂತ ಘೋಷಣೆ ಕೂಗಿದ್ದೂ ತುಂಬಾ ನೋವುಂಟು ಮಾಡಿದೆ ಅಂತ ಹೇಳಿದ್ದಾರೆ. masthmagaa.com